**ΔΕΛΤΙΟ ΤΥΠΟΥ**

**ΒΡΑΒΕΥΣΗ ΕΠΙΣΤΗΜΟΝΙΚΟΥ ΑΡΘΡΟΥ ΙΩΑΝΝΑΣ ΣΠΗΛΙΟΠΟΥΛΟΥ ΚΑΙ ΜΑΡΙΑΣ ΚΟΥΡΗ**

**Στις 28 Φεβρουαρίου 2023 βραβεύθηκε το άρθρο δύο μελών ΔΕΠ του Τμήματος Ιστορίας, Αρχαιολογίας και Διαχείρισης Πολιτισμικών Αγαθών (Τ.Ι.Α.Δ.Π.Α.) του Πανεπιστημίου Πελοποννήσου, της Αναπληρώτριας Καθηγήτριας Ιωάννας Σπηλιοπούλου, Προέδρου του Τμήματος, και της Επίκουρης Καθηγήτριας Μαρίας Κουρή. Η βράβευση πραγματοποιήθηκε σε ειδική εκδήλωση που οργανώθηκε για τα 12 Χρόνια Έκδοσης του SDCT-Journal *Sustainable Development, Culture, Traditions* στην Αθήνα (Πολυχώρος ΡΟΜΑΝΤΖΟ).**

Το άρθρο των δύο συγγραφέων με τίτλο “[Design and Promotion of Cultural Tourism Routes in Messenia with the participation of the Department of History, Archaeology and Cultural Resources Management of The University of The Peloponnese](https://sdct-journal.com/index.php/2015-10-18-22-23-19/2014-volume-2-a/352-design-and-promotion-of-cultural-tourism-routes-in-messeni-with-the-participation-of-the-department-of-history-archeology-and-cultural-resources-management-of-the-university-of-the-peloponnese)”αποτυπώνει ένα διοικητικό και διαχειριστικό πλαίσιο για τον σχεδιασμό και την προώθηση διαδρομών Πολιτισμικού Τουρισμού στη Μεσσηνία με τη σύμπραξη του Τ.Ι.Α.Δ.Π.Α. και στόχο την αειφόρο ανάπτυξη της τοπικής κοινωνίας της περιοχής.

Το *Sustainable Development Culture Traditions Journal* άρχισε να δημοσιεύεται το 2012 από το Ινστιτούτο Σύρου με Έδρα τη Σχολή-Μονή Ιησουιτών στην Άνω Σύρο και στόχο του την προστασία, ανάδειξη και βιώσιμη αξιοποίηση της συνολικής πολιτισμικής κληρονομιάς του τόπου, είτε με την κεντρικά συγκροτημένη ιστορική της εκδοχή είτε με την υποστήριξη της ζωντανής εξελισσόμενης παράδοσης. Το περιοδικό αποσκοπεί αφενός στην προβολή των τομέων που αποτελούν βασικούς παράγοντες για τη βιώσιμη ανάπτυξη και εντάσσονται στο τετράπτυχο «περιβάλλον-πολιτισμός-κοινωνία-οικονομία», αφετέρου στην προώθηση του διαλόγου και του προβληματισμού για ζητήματα που συσχετίζονται με την βιωσιμότητα και την αειφορία.

Η απονομή των βραβείων έγινε από τον Ομότιμο καθηγητή του ΕΜΠ, κ. Ιωσήφ Στεφάνου, επικεφαλής του Ινστιτούτου Σύρου, και την Καθηγήτρια του Χαροκοπείου Πανεπιστημίου, κα Ρόιδω Μητούλα, επικεφαλής της Συντακτικής Επιτροπής του περιοδικού.